Baebele ke nngwe ya dimpho tse di tlhwatlhwakgolo tse Modimo a re neileng tsone. E tshwana le lekwalo le le tswang kwa go rre yo o lorato le a le kwaletseng bana ba gagwe. E re bolelela ka tsholofetso ya Modimo ya go fetola lefatshe a le dira lefelo le le molemo thata go nna mo go lone—paradaise. E re bolelela se a se dirileng mo nakong e e fetileng, se a se dirang gone jaanong, le se a tlileng go se direla bana ba gagwe ba ba ikanyegang mo isagweng. Gape e re thusa gore re rarabolole mathata a rona le gore re bone boitumelo.—2 Timotheo 3:16, 17. Ngwaga le ngwaga go gatisiwa dimilionemilione tsa dibuka—tse di akaretsang Dibaebele, dibuka le diboroutšhara—go thusa batho ba ba tlhologeletsweng boammaaruri jwa Baebele. Mo godimo ga moo, go gatisiwa dimakasine tsa Tora ya Tebelo le Tsogang! di feta bilione. Fa batho ba ntse ba amogela dikgang tse di molemo, go agiwa Diholo Tsa Bogosi le Diholo Tsa Dikopano Tsa Basupi ba ga Jehofa tse di oketsegileng e leng mafelo a go ithutelwang Baebele mo go one. Ngwaga le ngwaga go rulaganngwa dikopano tsa potologo le dikopano tse di kgethegileng tsa letsatsi le le lengwe mmogo le dikopano tsa kgaolo. Gape go ntse go thapisiwa barongwa, balebedi ba ba etang, bagolwane le batlhanka ba bodiredi. Re leboga Jehofa thata go bo a dirile gore dithulaganyo tseno tsotlhe di nne teng a dirisa “motlhanka yo o boikanyego le yo o botlhale.” (Mathaio 24:45-47) Re batla go mo leboga go menagane!